  Анжелика Тихонова корреспондент Удмуртиысь Вотка ёросын «Тракторен биатлон» калыккуспо усьтэм шудонъёс (0+) ортчозы. Со сярысь «Вконтакте» мерлыко вотэсысь бамаз Удмуртиысь гурт возёсъя министерстволэн пресс-секретарез ивортӥз . 16-тӥ южтолэзе Бадӟым Кивар гуртын биатлонъя аспӧртэм ӵошатсконъёс ортчозы: куасъёс интые тракторъёс луозы, руль бергатӥсьёслэн киосазы – пейнтболэн шудон винтовкаос. Пыриськисьёслы нюко-гопо сюресъёстӥ ортчоно, мишеньёсы ыбылӥськоно луоз, нош мишене сюрымтэ понна, штраф кругъёс ортчоно. Вожвылъяськонэ воргоронъёс гинэ ӧвӧл, кышномуртъёс но пыриськозы. Соос бадӟым, секыт гурт возёс техникаез нуллыны быгатонлыкъёссэс возьматозы. Озьы ик Белоруссиысь куноос но вуозы шуыса чаклало, соос но удмурт сюресъёс вылын кужымзэс мерталозы. Вань люкаськемъёс понна пӧсь сиён, вузкарон интыос но крезьгуро программа дасялозы. Пусъём, 2018-тӥ арын «Тракторен биатлонэз» Удмуртилэн туризмъя дырпусаз пыртӥзы.  Тегъёс: Спорт Биатлон Удмуртия гуртвозёс техника Воткаёрос Удмуртиысьтуризм  